**Vlatko Stefanovski** rođen je 1957. godine u Prilepu u Makedoniji. Gitaru je počeo svirati s 13 godina, a ubrzo osniva kultnu grupu **Leb i sol** koja postaje jedan od najutjecajnijih grupa na glazbenoj sceni s područja bivše Jugoslavije. *Leb i sol* u karijeri je izdao 14 diskografskih izdanja, a osim po bivšoj Jugoslaviji svirali su i turneje po cijelom svijetu.

Od sredine 90-ih godina počinje i solo karijera Vlatka Srefanovskog koja je vrlo uspješna. Albumi poput **Cowboys & Indians, Sarajevo, VS Trio, Kula od karti, Thunder from the blue sky** i drugi postali su klasici. Zajedno s Miroslavom Tadićem osniva duo u kojem istražuje makedonsku narodnu glazbu, a albumi poput Live in Zagreb, Krushevo, Treta Majka iznjedrila su potpuno novi koncept sviranja akustične i klasične gitare. U nekoliko posljednjih godina Vlatko je svirao i snimao s mnogim svjetskim glazbenicima kao što su **Theodosii Spassov, Jan Akkerman, Tommy Emmanuel, Stochelo Rosenberg, Gibonni, Stefan Milenković, Manu Katche, Toni Levin, Bojan Z** i mnogi drugi.

Kao solist uspješno je nastupao i uz orkestre poput **London Simphony Orchestra, MDR Leipzig Simphony Orchestra, Monte Carlo Philharmony Orchestra**, **Tonkunstler orchestra Vienna, Simphonieta Orchestra iz Sofije, Slovenska filharmonija - Ljubljana, Studentski simfonijski orkestar Skopje, FoolCool Jazz big band, RTV Ljubljana Big Band, HRT big band, RTV Srbija Big band, Zagrebačka filharmonija** i mnogi drugi.

Ono što Vlatka Stefanovskog izdvaja od drugih gitarista je njegov unikatni ton i vrhunska tehnika sviranja, a jedan je od pionira korištenja narodnih tema u rock i jazz glazbi. U 2007. godini nagrađen je počasnim doktoratom iz umjetnosti od strane Sveučilišta sv. Ćirila i Metoda u Skopju, u kojem i danas živi i radi u vlastitiom glazbenom studiju **Esoterira Sound Studio.**